मोहनलाई हाफ म्याराथन
नयाँ वर्षको अवसरमा किराॅत याक्थुम चुम्लुङ फुङलिङ नगर समितिद्वारा आयोजित थेरेङनाम हाफ म्याराथन दौडको उपाधि धरानका मोहनकुमार राई र महिलामा ठेण्डीमाया राईले जितेका छन् ।
ताप्लेजुङ — नयाँ वर्षको अवसरमा किराॅत याक्थुम चुम्लुङ फुङलिङ नगर समितिद्वारा आयोजित थेरेङनाम हाफ म्याराथन दौडको उपाधि धरानका मोहनकुमार राई र महिलामा ठेण्डीमाया राईले जितेका छन् ।२१ किलोमिटर दूरीको दौड मोहनले १ घण्टा ३१ मिनेट ४८ सेकेन्डमा पूरा गरेका थिए । दमकका याङदेप राईले १ घण्टा ३३ मिनेट ३४ सेकेन्डबाट दोस्रो र ताप्लेजुङका रमेश लिम्बु १ घण्टा ३५ मिनेट २७ सेकेन्डबाट तेस्रो भए । उनीहरूले क्रमशः २०, १० र ५ हजार रुपैयाँ पुरस्कार पाए प्राप्त गरे ।ठेण्डीमायाले २ घण्टा १ मिनेट २४ सेकेन्डमा दूरी पार गरिन् । ताप्लेजुङका दावा फुटीले ३ घण्टा १२ मिनेट ४ सेकेन्ड र शीतल थुलुङले ३ घण्टा १५ मिनेट १६ सेकेन्डमा पूरा गर्दै क्रमश दोस्रो र तेस्रो भए । महिलातर्फ १०, ५ र ३ हजार रुपैयाँ पुरस्कार थियो । सदरमुकाम फुङलिङस्थित पाथीभरा चोकबाट सुरु प्रतियोगितामा पाथीभरा याङवरक गाउँपालिका–१ नाङखोल्याङको कामीडाँडा हुँदै सदरमुकामको वीरेन्द्रचोकसम्म दौडिएर पूरा भएको थियो ।